Kim Behnke (FRI), 2000-04-07:
Vi fra Frihed 2000 er medforslagsstillere, og det er vi, fordi vi mener, at det danske vognmandserhverv har brug for en håndsrækning.
Hvor regeringens ambitionsniveau bare er at sørge for, at danske vognmænd ikke har det værre end deres konkurrenter i udlandet, ja, så har vi faktisk det ambitionsniveau i Frihed 2000, at vi mener, vi burde give de danske vognmænd bedre vilkår, sådan at det rent faktisk er en fordel at drive vognmandsforretning fra Danmark.
Og hvorfor så det?
Jo, for det landsbysamfund, som socialisterne mest ihærdigt med Enhedslistens ordfører i dag taler om, hvor vi ikke transporterer varer, men hvor vi går de få meter hen til bødkeren og får fremstillet en tønde, hvor vi går de få meter hen til skomageren og får skåret en ny træsko, ja, det samfund er en saga blot.
I dag er det sådan, at varerne bliver transporteret, uanset om det er danske vognmænd, der transporterer dem, eller udenlandske, og hvis ikke den danske vognmand er konkurrencedygtig, ja, så ringer kunder og leverandører
til tyske, svenske, polske, hollandske osv. vognmænd, og så er det dem, der kører med varerne.
Så er spørgsmålet jo: Hvilken miljøfordel er der ved at have en polsk eller en svensk lastvogn til at køre med varerne i Danmark?
Svaret er: Ingen.
Der er tværtimod ulemper ved det, mest når østeuropæiske vognmænd, der hverken overholder arbejdsmiljøregler, køre-/hviletidsbestemmelser eller noget som helst, ligger og kører rundt på de danske veje, fordi de danske vognmænd ikke er konkurrencedygtige.
Så derfor må det være et mål at få gjort forholdene for danske vognmænd gode igen.
Det, man så har gjort i aftalen mellem regeringen og venstrefløjen, er, at man har pålagt de danske vognmænd en afgift, som man oven i købet helt åbenlyst lader gå til konkurrenterne, og det svarer jo til, at Folketinget vedtog en afgift på Føtex og så forærede pengene til SuperBrugsen;
det ville man jo aldrig finde var rimeligt.
Man går ud og giver vognmændene en særlig afgift, og de penge bliver så givet til vognmændenes stærkeste danske konkurrent, nemlig DSB Gods, som kan få lov til at have de mange millioner i driftsunderskud.
Når det så bliver fremført af Kristeligt Folkepartis ordfører, at det jo er en udvikling, vi må vænne os til - vi tabte tekstilarbejderne til Østeuropa, og nu taber vi transportarbejderne - så er mit spørgsmål: Hvornår lærer vi af vores fejl?
De fejl, vi begik, da vi tabte tekstilindustrien, ja, det var jo netop, at vi ikke i tide erkendte, at med de danske skatter og afgifter, ja, så ville vi miste arbejdspladser til Østeuropa. Når nu vi har konstateret det som en kendsgerning, at det var det, der skete, så burde det være menneskeligt at lære af vores fejl.
Den kloge lærer af sine fejl, den dumme bliver ved med at begå de samme fejl.
Og derfor er budskabet i dag jo selvfølgelig, at vi skal lære af de fejl, vi har begået, og lade være med at begå de samme fejl over for vongmandserhvervet.
Vi skal tværtimod sørge for at bevare vongmandserhvervet på danske arbejdspladser.
Det kan da godt være, at skatteministeren vil ærgre sig over, at han i nogle statistikker ikke får helt det samme dieselprovenu og ikke får helt det samme vægtafgiftsprovenu osv. fra danske vognmænd, men til gengæld bevarer vi arbejdspladserne, og det er bedre at få en lav procent af et stort beløb end en høj procent af et lille beløb.
Så enkelt er det, men det forstår skatteministeren bare ikke.
Det ville være en god håndsrækning til de danske vognmænd, så de tror på erhvervet igen, så de tør købe nye lastbiler, så de tør ansætte nye chauffører.
Den håndsrækning ville vi gerne have givet det danske vognmandserhverv, og derfor støtter vi naturligvis forslaget.